Þingræður haldnar á Alþingi Íslendinga

Forseti. Ég kem hér upp til að lýsa sama fyrirvara og ég hef alltaf gert þegar þetta mál er hér til umræðu og umfjöllunar, en við margir umhvefisverndarsinnar höfum alvarlegar efasemdir um þetta kerfi sem slíkt og um gildi þess og það sem kalla má markaðsvæðingu og kvótakerfi andrúmsloftsins. En staðreyndin er sú að við erum í þessu kerfi og það er löngu ákveðið og það er því okkar ábyrgð að gæta íslenskra hagsmuna innan þessa kerfis. Þess vegna segi ég já nú sem endranær.

Frú forseti. Þetta frumvarp er varðað verulegum stjórnskipulegum vandamálum. Ég harma það að frumvarpið skuli því ekki fá ítarlega, faglega og sjálfstæða skoðun umhverfis- og samgöngunefndar, utanríkismálanefndar, stjórnskipunar- og eftirlitsnefndar, prófessora í lögfræði sem láta sig stjórnskipun varða, réttarfarsnefndar á ákveðnum þáttum frumvarpsins og síðast en ekki síst skrifstofu Alþingis. Ég mun sem fyrr greiða atkvæði gegn þessu frumvarpi.

Hæstv. forseti. Þegar við þingmenn tökum afstöðu til mála af þessu tagi verðum við hvert um sig að gera það upp við samvisku okkar hvort við styðjum þau af sannfæringu eða ekki. Ég hef ekki sannfæringu fyrir því að þetta mál, eins og það er fram sett og eins því hefur verið breytt í meðförum þingsins, rúmist innan ramma stjórnarskrárinnar. Ég hef um það verulegar efasemdir og get því ekki greitt þessu máli atkvæði jafnvel þó að ég sé, eins og áður kom fram í mínu máli, ekki andvígur því loftslagsviðskiptakerfi sem hér um ræðir og telji augljóst að íslensk fyrirtæki geti haft verulega hagsmuni af því að taka þátt í því. Ég vona að þetta mál verði ekki síðar notað sem fyrirmynd eða fordæmi fyrir sambærilegum ákvörðunum varðandi framsal til alþjóðlegra stofnana og vara við því að það verði gert. Því miður höfum við séð að hvert það skref sem stigið er í þá átt að framselja  
            

Háttvirtir alþingismenn. Þá er komið að lokum síðasta fundar Alþingis fyrir jólahlé. Haustþingið hefur verið langt og á köflum strangt, bæði vegna þess að umræður hafa verið langar og einnig hafa sum mál komið seint fram. Það er þó ánægjulegt að tekist hefur að ljúka brýnustu verkum þessa haustþings fyrir jól. Við skipulagningu þingstarfa hef ég haft náið samstarf við forsætisnefnd og formenn þingflokka og vil þakka fyrir það. Ég vil einnig færa þingmönnum almennt, svo og starfsfólki Alþingis, kærar þakkir fyrir gott samstarf á haustþinginu, óska öllum gleðilegrar og farsællar jólahátíðar og þakka samstarfið á því ári sem nú er brátt á enda. Þeim sem eiga um langan veg heim að fara óska ég góðrar heimferðar og heimkomu og bið þess að við megum öll hittast heil á nýju ári. Landsmönnum öllum sendi ég mínar bestu nýárs- og jólakveðjur.

„Handhafar valds forseta Íslands samkvæmt 8. gr. stjórnarskrárinnar, forsætisráðherra og forseti Alþingis og forseti Hæstaréttar gjöra kunnugt: Að vér, að tilskildu samþykki Alþingis, veitum forsætisráðherra umboð til þess að fresta fundum Alþingis, 141. löggjafarþings, frá 21. desember 2012 eða síðar, ef nauðsyn krefur, til 14. janúar 2013. Gjört í Reykjavík, 20. desember 2012. Jóhanna Sigurðardóttir. Markús Sigurbjörnsson. Ásta R. Jóhannesdóttir. Jóhanna Sigurðardóttir. Bréf handhafa valds forseta Íslands um frestun á fundum Alþingis.“ Samkvæmt þessu umboði og með vísan til samþykkis Alþingis lýsi ég yfir því að fundum Alþingis, 141. löggjafarþings, er frestað. Ég þakka hv. alþingismönnum og starfsmönnum þingsins fyrir störf sín í þágu lands og þjóðar og óska þeim svo og landsmönnum öllum gleðilegra jóla og farsældar á nýju ári.